
    REPUBLIKA HRVATSKA
OPĆINSKI SUD U VUKOVARU 
      Vukovar, Županijska 31      
       
P Ob-248/2025-28

U   I M E  R E P U B L I K E  H R V A TS K E 

P R E S U D A   
 
 	Općinski sud u Vukovaru po sucu tog suda Mariji Jurić kao sucu pojedincu u građansko-pravnoj stvari tužitelja mlt. S.K.B, OIB … zastupane po majci i z.z. M.B., OIB … obje iz …, a obje zastupane po punomoćniku Daliboru Ostoviću, odvjetniku u Vinkovcima, protiv tuženika I. K., OIB … iz …, radi povećanja uzdržavanja, nakon održane i zaključene glavne rasprave 24. rujna 2026. u nazočnosti zz tužitelja osobno uz punomoćnika i u nazočnosti punomoćnika tuženika, temeljem čl. 335. Zakona o parničnom postupku, dana 27. listopada 2026.

p r e s u d i o  j e
 
	I. Mijenja se presuda Općinskog suda u V., poslovni broj P Ob-14/2020-6 od 30. ožujka 2020. i to pogledu plaćanja uzdržavanja  i sudi: 

"Nalaže se tuženiku I.K., OIB … iz …, na ime zakonskog uzdržavanja mlt. S.K.B, OIB … rođene ... umjesto dosadašnjeg iznosa od 165,64 eura/ 1.248,00 kuna, plaćati sada povišeni iznos uzdržavanja od 290,00 eura mjesečno do svakog 15-og u mjesecu za tekući mjesec, od podnošenja tužbe 28. listopada 2025.g. pa nadalje dok za to postoje zakonski uvjeti, na način da dospjele a neplaćene iznose plati odjednom u roku od 15 dana sa zakonskom zateznom kamatom po stopi koja se određuje, za svako polugodište, uvećanjem kamatne stope koju je Europska središnja banka primijenila na svoje posljednje glavne operacije refinanciranja koje je obavila prije prvog kalendarskog dana tekućeg polugodišta za tri postotnih poena, tekućim od dospijeća pojedinog iznosa pa do isplate, sve na račun majke i zz M.B., OIB …

	II. Svaka strana snosi svoje troškove postupka.


Obrazloženje
 
1. Mlt. tužiteljica je kod ovog suda podnijela tužbu protiv tuženika kojom traži povišenje iznosa uzdržavanja.

1.1. U tužbi tvrdi da je pravomoćnom presudom Općinskog suda u V., poslovni broj P Ob-14/2020-6 od 30. ožujka 2020. tuženik dužan doprinositi za uzdržavanje djeteta mlt. S.K.B rođ. ... godine iznosom od 165,64 eura/ 1.248,00 kuna mjesečno, a  da su se okolnosti od donošenja prethodne presude promijenile na način da je mlt. tužiteljica sada 5 godina starija. Potrebe mlt. tužiteljice s obzirom na njezinu dob su najmanje 400,00 eura mjesečno, nije joj poznata životna situacija tuženika i njegovi prihodi budući da s njom uopće ne komunicira, no poznato joj je da tuženik osim ovdje mlt. tužiteljice nije dužan nikoga više uzdržavati. Majka i zz mlt. tužiteljice nigdje ne radi i ne ostvaruje nikakve prihode ali u zakonskoj je obvezi osim mlt. tužiteljice uzdržavati i još petero djece, pa mlt. tužiteljica predlaže  da sud donese presudu kojom će naložiti tuženiku plaćati povećani iznos uzdržavanja od 290,00 eura mjesečno od podnošenja tužbe pa nadalje uz nadoknadu joj parničnog troška.
	
 2. Tuženik ne stanuje na adresi iz tužbe gdje mu dostava pismena nije bila moguća, a ne prima poštu niti na adresi iz Jedinstvenog registra osoba RH gdje mu je u dva navrata pokušana dostava, pa mu je  dostava pismena izvršena putem e-oglasne ploče suda uz primjenu čl. 141. i 142. Zakona o parničnom postupku.

3. U dokaznom postupku sud je izvršio uvid u: Presuda Općinskog suda u V. broj P Ob-14/2020 od 30. ožujka 2020. (list 4-5 spisa), te saslušao zz tužitelja. 

4. Zakonski zastupnik i majka tužitelja u svom iskazu navela je da su se od prošle presude promijenile okolnosti na način da je mlt. S. K. B. u dobi od 13 godina, rođena je ..., povećale su se njezine potrebe za hranom, odjećom i obućom tako da mjesečno ode na hranu 100,00 eura na odjeću i obuću i higijenu 200,00 eura, daje joj užinu za školu 5 eura dnevno, ide na ekskurzije, na rođendane što sve iziskuje još dodatnih troškova za redovan život djeteta tako da njezine mjesečne potrebe dođu do 400,00 eura mjesečno. Otac ne plaća za uzdržavanje nego trenutno dobiva uzdržavanje preko Agencije. Ona je majka još petero djece osim mlt. S., nije zaposlena, suprug je zaposlen i zarađuje 1.200,00 eura, prima dječji doplatak, trenutno su podstanari i plaćaju stan 200,00 eura. O tuženikovim primanjima nema nikakva saznanja niti o njegovom životu, isti ne kontaktira dijete, nikad ju nije vidio.

5. Uvidom u Presudu Općinskog suda u V. broj P Ob-14/2020 od 30. ožujka 2020. (list 4-5 spisa) sud je utvrdio da je tuženiku naloženo plaćati uzdržavanje za mlt. S. mjesečni iznos od 165,64 eura/ 1.248,00 kuna s početkom od 21. siječnja 2020. pa ubuduće. 

	6. Na temelju tako provedenog dokaznog postupka cijeneći svaki dokaz posebno i sve dokaze u njihovoj ukupnosti, po slobodnoj ocjeni dokaza, sud smatra tužbeni zahtjev osnovanim. 
	
	7. Prema odredbi čl. 285. Obiteljskog zakona ("Narodne novine" broj:103/15, 98/19, 47/20, 49/23 i 156/23) osoba koja prima i osoba koja daje uzdržavanje može tražiti da sud povisi ili snizi iznos uzdržavanja, odluči o prestanku uzdržavanja ili promijeni način uzdržavanja određen prijašnjom ovršnom ispravom ako su se okolnosti promijenile.  

	8. Nesporno je da na strani mlt. tužiteljice postoje okolnosti koje su se promijenile u odnosu na okolnosti koje su postojale u vrijeme donošenja presude Općinskog suda u V. poslovni broj: P Ob-14/2020 od 30. ožujka 2020.. tako što je mlt. tužiteljica sada u dobi od 13 godina života a u vrijeme ranije odluke je bila 8 godina, sada pohađa školu i izvanškolske aktivnosti, što su sve novonastali troškovi na strani mlt. tužiteljice tako da su ispunjeni zakonski uvjeti za povišenje iznosa uzdržavanja u smislu odredbe čl. 285. Obiteljskog zakona ("Narodne novine" broj: 103/15, 98/19, 47/20, 49/23 i 156/23). 
 
	9. Prema odredbi čl. 307. Obiteljskog zakona ("Narodne novine" broj: 103/15, 98/19, 47/20, 49/23 i 156/23) u parnici za uzdržavanje sud će utvrditi ukupan iznos sredstava potrebnih za uzdržavanje.

10. Prema odredbi čl. 311. st. 2. Obiteljskog zakona ("Narodne novine" broj: 103/15, 98/19, 47/20, 49/23 i 156/23) ukupne materijalne potrebe djeteta određuju se prema životnom standardu roditelja koji ima obvezu uzdržavanja. 

	11. Za određivanje iznosa uzdržavanja mjerodavni su  podaci Ministarstva rada, mirovinskoga sustava, obitelji i socijalne politike u Odluci o tablici o prosječnim potrebama maloljetnog djeteta objavljenoj u Narodnim novinama broj:75/25 od  02. travnja 2025.g. gdje je minimalni novčani iznos potreban za mjesečno uzdržavanje djeteta od 13-18 godina (u koju grupu pripada mlt. tužiteljica u dobi od 13 godina) određen u iznosu od  290,00 eura. 

	12. Sud je utvrdio ukupne potrebe djeteta prema iskazu njegove majke i zz. u iznosu od cca 400,00 eura mjesečno, što uključuje hranu, odjeću, obuću, higijenu, izvanškolske aktivnosti, užinu, ekskurzije i rođendane.

	13. Mogućnosti tuženika sud nije utvrdio saslušanjem tuženika, tuženik nije osporio tužbeni zahtjev, a iz iskaza zz. tužitelja sud je utvrdio da je tuženik nema drugih osoba osim mlt. tužiteljice za uzdržavanje i radno je sposoban što proizlazi iz odluke suda čija izmjena se ovdje traži. 

	14. Slijedom navedenog sud smatra da je tuženik u mogućnosti uzdržavati svoje dijete ovdje tužiteljicu u minimalnom iznosu propisanom od strane Ministarstva rada, mirovinskog sustava, obitelji i socijalne politike (NN 75/25),  u iznosu od 290,00 eura,  jer je odredbom čl. 288. st. 1. ObZ-a propisano da su roditelj prvi dužni uzdržavati svoje maloljetno dijete i da se radno sposoban roditelj ne može osloboditi dužnosti uzdržavanja maloljetnog djeteta, pa je  sud presudom tuženiku naložio uzdržavanje od podnošenja tužbe pa  dok za to postoje zakonski uvjeti,  smatrajući tužbeni zahtjev za povećanje uzdržavanja opravdanim do tog iznosa, i na dobrobit mlt. djeteta, kako je navedeno pod toč. I. izreke presude. 

	15. Potrebe mlt. tužiteljice do punog iznosa uzdržavanja nadoknadit će roditelj s kojim dijete živi, pa je slijedom toga sud tužitelja odbio sa  tužbom iznad dosuđenog iznosa, kao neosnovanom kako je navedeno pod toč. II. izreke presude. 	 
	
	 16. Budući je tužiteljica postavila zahtjev za naknadu parničnog troška, sud je  sukladno odredbi članka 366. Obiteljskog zakona, a koja propisuje da o troškovima postupka u statusnim stvarima sud odlučuje slobodno vodeći računa o okolnostima slučaja i ishodu postupka, odlučio da svaka stranka snosi svoje parnične troškove, budući se ovaj postupak vodio u interesu mlt. djeteta i obje stranke. 


	

17. Slijedom navedenog, odlučeno je kao u toč. II.  izreke ove presude.
	  

				U Vukovaru 27. listopada 2026.                       

   									   S u d a c                        
 								 Marija Jurić, univ. spec. iur., v.r.
 
 
 
 
                                                           

POUKA O PRAVNOM LIJEKU: 
	Protiv ove presude može se izjaviti žalba drugostupanjskom sudu. Žalba se podnosi pismeno u tri primjerka u roku od 15 dana putem ovog suda.              
 
     DOSTAVITI: 
1. Za tužitelja, pun. Dalibor Ostović, odvjetnik iz V. 
2. Tuženiku. 

